[pic] | AZ EURÓPAI KÖZÖSSÉGEK BIZOTTSÁGA |

Brüsszel, 27.6.2005

COM(2005) 274 végleges

A BIZOTTSÁG KÖZLEMÉNYE A TANÁCSNAK ÉS AZ EURÓPAI PARLAMENTNEK

az Európai Közösség és az Amerikai Egyesült Államok között a felsőoktatásban, szakoktatásban és a szakképzésben, valamint az Európai Közösség és Kanada között a felsőoktatásban és a képzésben történő együttműködésre irányuló programok értékeléséről

A BIZOTTSÁG KÖZLEMÉNYE A TANÁCSNAK ÉS AZ EURÓPAI PARLAMENTNEK

az Európai Közösség és az Amerikai Egyesült Államok között a felsőoktatásban, szakoktatásban és a szakképzésben, valamint az Európai Közösség és Kanada között a felsőoktatásban és a képzésben történő együttműködésre irányuló programok értékeléséről

1. BEVEZETÉS

Ez a közlemény az Európai Közösség és az Amerikai Egyesült Államok által 2000. december 18-án aláírt megállapodás[1] 7. cikke és az Európai Közösség és Kanada Kormánya által 2000. december 19-én aláírt megállapodás[2] 7. cikke alapján jött létre.

A végső értékelést tartalmazó jelentés és a programmal kapcsolatos kiegészítő információk az alábbi internet címen lesznek elérhetők:

(http://europa.eu.int/comm/dgs/education_culture/evalreports/index_en.htm).

2. AZ EGYÜTTMűKÖDÉSI PROGRAMOK

2.1 Célok

Mindkét program alapvető célja, hogy hozzájáruljon az Európai Unió, valamint az Amerikai Egyesült Államok és Kanada népei közötti mind nagyobb egyetértés elősegítéséhez, beleértve egymás nyelvének, kultúrájának és intézményeinek szélesebb körű megismerését[3]; továbbá javítsa a humán erőforrások fejlődésének minőségét mind az Európai Unióban, mind az Amerikai Egyesült Államokban és Kanadában.

2.2. Intervenciós eszközök

Az intervenció fő eszköze a hároméves, konzorciumok keretében létrejövő végrehajtási projekt , amely újító tantervek és külföldi tanulmányok vagy képzés ötvözésén keresztül egy nemzetközi tanterv és kulturális dimenzió tananyaghoz való hozzáadásával kívánja szolgálni a tanulók javát.

Az EK/USA program támogatást biztosít egyéves, konzorciumok keretében létrejövő előkészítő projektek és egy- vagy kétéves kiegészítő tevékenységek számára is. Az előkészítő projektek célja, hogy a csekély nemzetközi tapasztalattal rendelkező, vagy azzal egyáltalán nem rendelkező intézményeket képessé tegye végrehajtási projektek tervezésére és létrehozására. A kiegészítő tevékenységek kötődhetnek valamely hároméves végrehajtási projekthez, de ezektől függetlenek is lehetnek, és céljuk, hogy lehetőséget nyújtsanak a nemzetközi együttműködésre a multidiszciplináris területeken, illetve a minőségi feltételekkel, az elvégzett tanulmányok elismerésével és az akkreditációval kapcsolatos kérdésekkel foglalkozzanak.

Minden konzorciumban legalább hat partnernek kell részt vennie: legalább három európai felsőoktatási vagy képzési intézménynek három különböző tagállamból, valamint legalább három intézménynek Kanadából (EK/Kanada program) vagy az Amerikai Egyesült Államokból (EK/USA program).

Az EK/USA program támogatja továbbá a Fulbright/Európai Unió ösztöndíjprogramot , amely egy teljes tanulmányi évre vagy egy féléves tanulmányi időszakra támogatja az európai uniós ügyek vagy az EK-USA kapcsolatok témájában folytatott kutatómunkát, előadássorozatot vagy tanulmányokat valamely akkreditált Amerikai Egyesült Államok-beli vagy az Európai Unió területén működő intézményben.

A fenti eszközökről részletes leírás található a megállapodások mellékletében[4] és az újabb pályázati felhívásokat kísérő iránymutatásokban[5].

2.3. Támogatás és eredmények

Az Európai Közösség az európai uniós partnerek számára biztosít közvetlen támogatást. Az Amerikai Egyesült Államok és Kanada Kormánya a saját országukban működő partnerek számára biztosít támogatást. A jelen finanszírozási periódusban az egyes intervenciós eszköztípusok számára rendelkezésre álló pénzügyi támogatással kapcsolatos részletes információk az egyes programok honlapjain találhatók[6].

A program finanszírozásának alapja a pénzeszközök teljes összegének egyenlő elosztása az egyes megállapodások szerződő felei között. Az Európai Unió éves költségvetése az EK/Kanada program számára mintegy 0,7 millió euro, míg az EK/USA program számára mintegy 1,7 millió euro.

EK/USA program (kivéve Fulbright/EU) |

Év | EU támogatás (mEUR) Költségvetési tételszám (15 02 03) (ex B7-830) | USA támogatás (mUSD) | Projektek száma | Projektekben résztvevő EU-beli intézmények száma | Projektekben résztvevő USA-beli intézmények száma |

2001 | 1,5 | 2,0 | 13 | 33 | 38 |

2002 | 1,6 | 2,2 | 13 | 40 | 40 |

2003 | 1,6 | 2,1 | 12 | 40 | 37 |

2004 | 1,9 | 2,3 | 13 | 41 | 39 |

Összesen | 6,6 | 8,6 | 51 | 154 | 154 |

EK/Kanada program |

Év | EU támogatás (mEUR) Költségvetési tételszám (15 02 03) (ex B7-830) | USA támogatás (mCAD) | Projektek száma | Projektekben résztvevő EU-beli intézmények száma | Projektekben résztvevő kanadai intézmények száma* |

2001 | 0,7 | 1,2 | 6 | 23 | 25 |

2002 | 0,7 | 1,2 | 6 | 21 | 26 |

2003 | 0,8 | 1,2 | 6 | 19 | 19 |

2004 | 0,8 | 1,2 | 6 | 21 | 19 |

Összesen | 3,0 | 4,8 | 24 | 84 | 89 |

* Egyes intézmények több projektben is részt vehetnek.

Fulbright/Európai Unió program |

Év | Ösztöndíjak összege | Támogatottak száma |

2001 | 60.000 | 9 |

2002/2003 | 129.000 | 11 |

2004 | 100.000 | 8 |

Összesen | 289.000 | 28 |

3. AZ ÉRTÉKELÉS

A 2004 áprilisában közzétett ajánlati felhívás[7] eredményeképpen az EK/USA és EK/Kanada felsőoktatási és képzési együttműködési programok időközi értékelésére vonatkozó szerződést a hollandiai Ecorys NEI társaság nyerte el 2004 szeptemberében. Az értékelő munka 2004 októberében kezdődött, és öt hónapon keresztül, 2005. február végéig tartott. A végső értékelést tartalmazó jelentést a Bizottság 2005. március 4-én kapta meg.

Ami az értékelő munka módszertanát illeti, az értékelést végzők az értékeléshez szükséges adatokat a rendelkezésre álló dokumentumok – programdokumentáció, pályázati jelentkezések, jelentések és adatbázisok – vizsgálata, felmérések, az Európai Unióban, az Amerikai Egyesült Államokban és Kanadában készített interjúk, illetve fókuszcsoportok és esettanulmányok segítségével gyűjtötték össze.

4. AZ ÉRTÉKELÉS EREDMÉNYEI

A független értékelés megállapította, hogy a programok hatékony eszközök a felsőoktatás és szakképzés területén megvalósuló, hosszú távú transzatlanti partnerség kialakításában. Az értékelők megállapították, hogy csaknem minden projekt sikerrel valósította meg a közös vagy együttesen kidolgozott tanterveken alapuló hallgatói csereprogramokat. A programok erőteljes ösztönzést adtak a részt vevő intézmények, szakmák és tanulók számára az USA-beli és kanadai partnerekkel folytatott hosszú távú kapcsolatok kialakítása tekintetében, és minden szinten jelentős mértékben hozzájárultak a résztvevők kulturális látókörének és szakmai felkészültségének bővítéséhez. Az értékelés megállapította, hogy a programok jelentős kihasználatlan lehetőségekkel rendelkeznek, melyek csupán a rendelkezésre álló költségvetési források jelentékeny növelése révén aknázhatók ki. A Bizottság egyetért azzal, hogy mód van e programok lehetőségeinek fokozottabb kihasználására.

4.1. A beavatkozás logikája

Az értékelés megállapította, hogy jelenlegi formájukban a programok megfelelően illeszkednek egymáshoz, jól működnek és – általánosságban – érvényesnek tűnnek mindazok az előfeltevések, amelyeken a programok beavatkozási logikája alapul. Az értékelők szerint a programok kiegészítik az egyéb, e területre vonatkozó beavatkozásokat. Az elmúlt években jelentős külső tényezők nem befolyásolták a programok eredményességét, kivéve a szeptember 11-i terrortámadás negatív hatását az amerikai tanulók hajlandóságára, hogy külföldön folytassanak tanulmányokat. E pontot illetően a Bizottság egyetért az értékelők elemzésével.

4.2. Relevancia

Az értékelők megállapították, hogy a programok az alapvető célok, így a transzatlanti együttműködés erősítése és az Európai Unióban az oktatási és képzési rendszerek minőségének javítása tekintetében továbbra is relevánsak. A projektekben résztvevő partnerek, tanulók és egyéb érdekelt felek többnyire elfogadják a hivatalos célkitűzéseket, különösen ami a „kölcsönös egyetértés elősegítését” és a „humán erőforrások fejlődése minőségének javítását” illeti. Az értékelők megállapították, hogy a programok széles körben kínálnak lehetőséget az egész életen át tartó tanulásra, jóllehet az alacsony költségvetés gátat szab e lehetőségek teljes kiaknázásának. Mindazonáltal az értékelők arra a következtetésre jutottak, hogy a részt vevő intézmények nem tartják egyenlő mértékben fontosnak a program minden egyes hivatalos célkitűzését.

4.3. Eredményesség

Az értékelők megállapították, hogy a programok eredménye és hatása teljes mértékben összhangban volt a célkitűzésekkel. Azonban az értékelők azt is megállapították, hogy a programok mérete nem elegendő a rendszerszintű hatás kiváltásához. Az értékelők arra is rámutatottak, hogy a résztvevők az Európai Bizottság programigazgatási tevékenységét „bürokratikus”-nak érzékelik.

A programok hozzájárultak a felsőfokú alap- és mesterképzésben részt vevő hallgatóknak, valamint a gyakornokoknak nyújtott oktatás minőségének fokozásához, és minden szinten jelentősen növelték a kultúrák közötti egyetértést a résztvevők körében. A csereprogramokban részt vevő hallgatók és oktatók megosztják személyes tapasztalataikat otthon maradt barátaikkal és családjukkal, ezzel is elősegítve a kultúrák közötti transzatlanti egyetértés szélesebb körű kibontakozását. A programok bővülő lehetőségeket biztosítottak arra, hogy a részt vevő hallgatók nemzetközi környezetben folytathassák munkájukat. Az értékelés megállapította, hogy a hallgatók transzatlanti csereprogramokban való részvétele növeli esélyeiket arra, hogy nemzetközi pályát fussanak be.

A programokban részt vevő felsőoktatási és szakképzési intézmények számára nyújtott pénzügyi támogatás jelentősen ösztönözte a transzatlanti kapcsolatok létrehozását és fokozását.

4.4. Hatékonyság

Az értékelés a programokat költséghatékonynak találta, különösen azokra a tetemes előkészítési és szervezési költségekre tekintettel, amelyekkel a több tagállamból származó intézményeket összefogó transzatlanti partnerségek létrehozása jár. Az értékelők megállapították, hogy az egyes projektekre előirányzott költségvetés éppen elegendőnek tűnik a projekt tevékenységeinek megvalósítására. Hatékonyságnövelő tényező lehet az előkészítő támogatások és a megvalósítási projektek jobb elkülönítése, illetve a hallgatók és oktatók mobilitását célzó támogatások azon projektekre történő korlátozása, melyek az együttműködési keretek – világos intézményi háttér, jól működő munkakapcsolati hálózat, az elvégzett tanulmányok beszámításának elismeréséről, a tanulók kiválasztásáról és felkészítéséről szóló megegyezés – fejlesztésének előrehaladott szakaszában vannak.

Az értékelők felhívták a figyelmet arra is, hogy a Bizottság szolgálatainak következetesebben kellene eljárniuk az egyes projektek teljesítményének összehasonlításakor, és kezdeményezniük kellene egy szoftver vagy internet alapú nyomonkövetési rendszer bevezetését.

A Bizottság részben egyetért az értékeléssel. Nagyobb hatékonyság érhető el a jelentkezési követelmények emelésével és a pénzeszközök olyan projektek felé történő irányításával, melyek már a kiválasztás fázisában képesek igazolni, hogy magas szintű együttműködést értek el. Kevés bizonyíték áll rendelkezésre arra nézve, hogy az előkészítő támogatások valóban növelik a projektek minőségét. Ami az internet-alapú nyomonkövetési rendszert illeti, a Bizottság úgy ítéli meg, hogy a programok nagyságrendje nem indokolja egy ilyen eszköz létrehozását – erre csak más közösségi oktatási és képzési programok fejlesztésének részeként lesz lehetőség.

4.5. Hasznosság és fenntarthatóság

Az értékelők megállapították, hogy a program jelentős és lehetségesen hosszú távú előnyöket biztosít a részt vevő személyek és intézmények számára. A projektekben jelenleg résztvevők tervei és a korábbi projektek eredményei azt jelzik, hogy a projektek legnagyobbrészt fenntarthatóak, jóllehet nem minden tevékenység folytatódik változatlan formában. A projekt zárását követően az alternatív támogatási források hiánya akadályozza a tanulók mobilitásának folytonosságát.

Az értékelés szerint a programok megfelelően figyelembe veszik a szubszidiaritás elvét. Az Atlanti-óceán két oldalán fekvő egyetemek között több kétoldalú megállapodás van érvényben. A programok azonban kibővítik ezeket az Európai Unió által képviselt többoldalú dimenzióval, amely a kétoldalú megállapodásokból hiányzik. Emellett a program európai uniós szinten történő igazgatása lehetővé teszi a méretgazdaságossági előnyök kihasználását.

4.6. Fulbright/Európai Unió program

A Fulbright/Európai Unió program a teljes EK/USA program kicsi, ám lényeges eleme. Az értékelés megállapította, hogy az ösztöndíjprogram szerepet játszik az Európai Unió és az Amerikai Egyesült Államok közti politikai és kulturális kapcsolatok erősítésében. Az Európai Unió oldaláról a programban részt vevők legtöbbje európai integrációs tanulmányokra szakosodott intézményekből érkezik. Az értékelés felhívta a figyelmet azonban arra, hogy a Fulbright/Európai Unió program viszonylag kevéssé ismert a nemzeti felsőoktatási intézmények körében. A program ösztöndíjasai az értékelés szerint elégedettek a program által nyújtott lehetőségekkel és a kapott támogatással.

5. JAVASLATOK

Az alábbiakban – dőlt betűkkel szedve – az értékelők javaslatait, illetve a Bizottság hozzájuk fűzött megjegyzéseit ismertetjük:

5.1. A beavatkozás logikája

1. Mivel a célkitűzések egyenlő fontossága nem került elismerésre, javasoljuk a programok hat hivatalos célkitűzésének fontossági sorba rendezését (a programok meghatározott céljai tekintetében). Különös figyelmet kell fordítani a számítógéppel támogatott tanulással és távoktatással kapcsolatos célkitűzés újraszövegezésére vagy fontosságának csökkentésére.

A Bizottság egyetért ezzel a javaslattal.

5.2. Relevancia

2. A kanadai hallgatók körében a program jelenleg csak a legfeljebb 30 éves egyetemi és főiskolai hallgatók vagy a diplomások jelentkezését teszi lehetővé. Tekintettel az egész életen át tartó tanulásra, a korhatár enyhítése szükséges. Ennek megfelelően az értékelő csoport javasolja a kanadai programra vonatkozó korhatár-feltétel felülvizsgálatát.

A korhatár-feltételt kanadai rendelkezések írják elő.

3. Tekintettel a posztgraduális képzésben részt vevő hallgatók csereprogramjai iránt mutatkozó igényre, javasoljuk továbbá a program hatályának kiterjesztését a doktori tanulmányokat végző hallgatókra.

Az amúgy is szűkösen rendelkezésre álló erőforrások csökkentésével, a kiterjesztés felhígítaná a programoknak az egyetemi hallgatók és a diplomások csereprogramjaira gyakorolt hatását.

5.3. Eredményesség

4. a) A projekttervezésnek a projektek tényleges idejéhez való megfelelőbb hozzáigazítása érdekében javasoljuk az egyéves előkészítő projektek lehetőségeinek kiterjesztését, lehetőség szerint a megvalósítási projektek integrált részeként. b) Javasoljuk továbbá, hogy a programirányító mihamarabb tegye világossá a költségmentes projekthosszabbításokkal kapcsolatos álláspontját. c) Komolyan fontolóra kell venni annak lehetővé tételét is, hogy a sikeres projektek további mobilitási támogatásra pályázhassanak.

A tapasztalatok fényében a Bizottság egyetért azzal, hogy többéves támogatásban részesítendők azok a projektek, melyek szilárd együttműködési keretek, így például világos intézményi háttér, jól működő munkakapcsolati hálózat, az elvégzett tanulmányok beszámításának elismeréséről, a tanulók kiválasztásáról és felkészítéséről szóló megegyezés létéről tesznek bizonyságot. Ez a pályázatok kiválasztására és a támogatás odaítélésére vonatkozó feltételek szigorításán keresztül valósítható meg.

5. A programok hatásának kiterjesztése céljából, mely cél összhangban van a programok törekvéseivel, az együttműködési programok költségvetésének jelentős növelését javasoljuk.

A Bizottság tudomásul veszi e javaslatot, melynek az Amerikai Egyesült Államok és Kanada hasonló mértékű kötelezettségvállalásával kellene járnia.

6. Mivel számos projekt hasonló problémákkal szembesül a tevékenységek megszervezése során, javasoljuk a bevált gyakorlati megoldások elérhetővé tételét a pályázók és a projektekben részt vevő partnerek számára, például az interneten keresztül. Ezek a bevált gyakorlati megoldások olyan területeken nyújthatnak információkat mint például a nyelvi képzések és kulturális előkészítés megszervezése, a részt vevő intézmények oktatási körülményeinek, struktúráinak és menetrendjének összehangolása. Kiemelt figyelmet kell fordítani a sikeres információterjesztési és nyomonkövetési tevékenységekre.

A Bizottság egyetért ezzel a javaslattal.

7. a) Javasoljuk az igazgatási eljárások átalakítását a projektekben részt vevő partnerekre háruló igazgatási terhek minimalizálása céljából. b) Úgy véljük továbbá, hogy egy programirányítói csoport létrehozása elősegítené a projektpartnerekkel folytatott hatékonyabb kommunikációt. Az egyik lehetséges megoldás számlafelelősök kinevezése lehetne meghatározott számú projekt tekintetében.

A program irányítása tekintetében a költségvetési rendelet előírásai az irányadók. A Bizottság 2004-ben bővítette a programok személyi állományát.

5.4. Hatékonyság

8. a) Javasoljuk a programirányítás erőforrásainak bővítését, például végrehajtó ügynökség felállítását. b) Javasoljuk továbbá a programok ütemezésének a tanulmányi/oktatási évekhez való igazítását. c) Javasoljuk, hogy a projektek hatékonyságát növelendő az intézmények legalább a tanulmányi és oktatási év megkezdése előtt hat hónappal kapjanak értesítést a pályázatukat érintő döntésről. Ennek érdekében a projektkiválasztási eljárást hat hónappal korábban kell megkezdeni.

Tekintettel a programigazgatást végző partnerek közötti együttműködés politikai jelentőségére, nem lenne helyénvaló végrehajtó ügynökség létrehozása. Ami a kiválasztási eljárás kezdetének javasolt hat hónapos előrehozatalát illeti, a javaslatot megvizsgáljuk.

9. Javasoljuk, az előkészítő projektek és a hároméves projektek teljes integrálását. Az előkészítő projektekhez elnyert támogatás jelentsen nagyobb esélyt a hároméves projekthez nyújtott támogatás elnyerésére. Ez az intézményeket a megfelelő előkészítő tevékenységek végrehajtására fogja ösztönözni.

Nincs bizonyíték arra nézve, hogy az előkészítő támogatás hozzájárul a projektek minőségének növeléséhez.

10. A jelenleg követett ellenőrzési eljárás nem teszi lehetővé a projektek hatékony összehasonlítását. Javasoljuk a jelenlegi szoftver-alapú ellenőrzési rendszer finomítását és megerősítését, lehetőleg az interneten keresztül. Az USA-ban és Kanadában használt ellenőrzési rendszerek jó például szolgálnak, mivel lehetővé teszik a projektek rendszeres összehasonlítását és a bevált gyakorlati megoldásokkal kapcsolatos információk cseréjét. Megfontolásra ajánljuk továbbá kérdőívek használatát az ellenőrzés során.

A Bizottság egyetért a javaslattal és tanulmányozza a megvalósítás legmegfelelőbb módját.

5.5. Hasznosság és fenntarthatóság

11. Javasoljuk, hogy a projektkiválasztás során vegyék figyelembe a már meglévő korábbi kapcsolatokat. E javaslat azonban óvatossággal kezelendő: amennyiben kizárólag a már meglévő korábbi kapcsolatok részvételével megvalósuló projektek kapnának támogatást, az korlátozhatja a program nyitottságát és a pályázási hajlandóság csökkenéséhez vezethet.

Miközben elsőbbséget élveznek azok az új projektek és azok az intézmények, amelyek korábban nem részesültek támogatásban, a támogatott korábbi projektekben részt vevő intézmények ugyancsak jogosultak részt venni az új pályázati felhívásokon.

12. Javasoljuk a fenntarthatóság követelményének beépítését a projekttervbe. Ennek egyik módja lehet a zárójelentésbe kötelezően befoglalandó fenntarthatósági terv. Javasoljuk, hogy a fenntarthatósági terv világosan jelölje meg a folytatni tervezett tevékenységek körét, a megvalósítás módját, valamint utaljon az érintett forrásokra.

A Bizottság egyetért ezzel a javaslattal.

13. Az értékelés bizonyította, hogy a tanulók mobilitását elősegítő támogatás messzemenően a legfontosabb tényező a projektek fenntarthatóságának előmozdításában. Javasoljuk ezért a tanulói mobilitás fokozott támogatását, lehetővé téve, hogy a sikeres projektek keretében folytatódjanak a hallgatói csereprogramok.

A legtöbb projekt bizonyította fenntarthatóságát abban az értelemben, hogy a program során kialakított együttműködési kapcsolatok a kérdéses projekt zárását követően is fennmaradtak. Ez nem szükségképpen jelenti azt, hogy a megkezdett tevékenységek változatlan formában folytatódnak. A mobilitás például csökkenhet vagy megszűnhet a pénzeszközök hiánya következtében.

14. Javasoljuk a pótlólagos támogatási lehetőségekre vonatkozó bevált gyakorlati megoldások terjesztését. Ennek számos módja lehet, beleértve az éves konferencia alkalmával tartott előadásokat, kézikönyv vagy a példákat tartalmazó adatbázis összeállítását, melyet a Bizottság bocsátana rendelkezésre.

A Bizottság egyetért a javaslattal. A Bizottság megrendelésére megvalósíthatósági tanulmány készül a felsőoktatás és szakképzés területén folytatott nemzetközi együttműködési projektek fenntarthatóságáról. A tanulmány eredményei 2005 végére állnak rendelkezésre.

5.6. Fulbright/Európai Unió program

15. Amennyiben a Bizottság a szakmai és intézményi háttér tekintetében nagyobb változatosság megvalósítására törekszik, a támogatás alanyainak kiválasztása legyen kevésbé szigorú, és a kiválasztás során az európai felsőoktatási intézmények szélesebb körét vegyék figyelembe. Javasoljuk a Fulbright-EU program ismertségének növelését, például a pályázati felhívások tudományos folyóiratokban való közzététele révén.

A program hatókörének meghatározását az EK/USA megállapodás tartalmazza. Az értékelők javaslatát a Bizottság figyelembe veszi annak érdekében, hogy esetleges megújítása során a megállapodás az EU-USA kapcsolatok szempontjából érdeklődésre számot tartó területek szélesebb körét fedje le. A Bizottság elismeri, hogy szükség van a Fulbright/EU program ismertségének növelésére.

16. Az ellenőrzés és értékelés sikerességének fokozása céljából javasoljuk, hogy a Fulbright Bizottság kérje fel az ösztöndíjasokat, hogy biztosítsanak fokozottabb betekintést külföldi tanulmányaik során és azt követően létrehozott eredményeikbe. A programban való részvétel eredményeként létrejött munkákat (pl. tudományos cikkek, könyvek, stb.) egy létrehozandó adatbázisban javasoljuk felsorolni.

A Bizottság egyetért ezzel a javaslattal.

17. Javasoljuk, hogy a külföldi tartózkodás minimális ideje hat hónap (egy szemeszter) legyen. Három-négyhavi kutatói tartózkodás csupán mérsékelt megtérülést eredményez.

A legalább egy szemeszter időtartamú külföldi tartózkodás csupán prioritás lehet, nem pedig részvételi feltétel.

18. Mivel az ösztöndíjasok általában nem tudnak a Fulbright-EU program öregdiák szervezetének létezéséről, javasoljuk ismertségének növelését.

A Bizottság elismeri e javaslat értékét.

19. Előnyös lenne, ha a Fulbright-EU program ösztöndíjasai a külföldi tanulmányi időt követően is kapcsolatban maradnának a vendéglátó intézménnyel. Lehetőséget biztosítana erre, ha az EU- és USA-beli intézmények a (posztgraduális) hallgatók/oktatók számára nyújtandó folytatólagos csereprogramok szervezésére pótlólagos támogatásban részesülnének. Megvizsgálható ennek összefüggése az EU-USA megállapodási program keretében nyújtott mobilitási támogatásokkal kapcsolatos jelenlegi tervvel.

Míg a javaslat első része értékes megállapítást tartalmaz, a Bizottság meggyőződése az, hogy ennek az együttműködési módozatnak meg kell őriznie sajátosságait, és a támogatásokat továbbra is kizárólag egyének, nem pedig intézmények számára kell nyújtania.

20. Noha konkrét jelek utalnak arra, hogy az ösztöndíjasoknak nyújtott pénzügyi források nem minden esetben fedezik a külföldi tanulmányok költségeit, javasoljuk, hogy külön tanulmány vizsgálja meg, elegendő-e a Fulbright-EU program ösztöndíjasai számára nyújtott pénzügyi támogatás.

Az USA hatóságaival együttműködve a Bizottság felméri, kielégítő-e a Fulbright-EU program keretében nyújtott ösztöndíjak mértéke.

21. Tekintettel a Fulbright/EU program sikerére, javasoljuk a program költségvetésének növelését az ösztöndíjasok éves számának növelése érdekében. A költségvetés növelésének feltétele az EU-USA együttműködési program átfogó megerősítése.

E javaslatok figyelembe vehetők egy jövőbeli EK/USA program-megállapodás során, és az EK-USA együttműködési program átfogó megerősítését feltételezik.

6. KÖVETKEZTETÉSEK

Az időközi értékelés megerősítette, hogy az EK/USA és EK/Kanada programoknak fontos szerepük van, és azok jelentős ösztönzést adnak a felsőoktatás és szakképzés területén megvalósuló transzatlanti együttműködésnek. Az értékelés megállapította, hogy a projektek döntő többsége sikeresen hajtotta végre az előirányzott tantervfejlesztéssel és hallgatói mobilitással összefüggő tevékenységeket, és ami még fontosabb, a programok mindegyike hozzájárult a tartós intézményi, szakmai és személyes kapcsolatok kialakításához az Atlanti-óceán két partja között. Ezáltal hozzájárultak mind a kölcsönös egyetértés javításához, mind felsőoktatási és szakképzési rendszereink minőségének fejlesztéséhez.

Az értékelés számos, a programok egyes részeit javítani hivatott javaslatot fogalmazott meg, de jelentős hiányosságot nem talált. A javaslatok nagy része inkább a jövőbeli, semmint a jelenlegi programokat érinti. A Bizottság néhány javaslat tekintetében megkezdte az intézkedéseket, több más javaslatot pedig a fentebb jelzett módokon figyelembe vesz.

[1] Az EK-USA megállapodás megkötéséről és aláírásáról szóló 2001/196/EC tanácsi határozat, közzétéve HL L 71 (2001.3.13.).

[2] Az EK-Kanada megállapodás megkötéséről és aláírásáról szóló 2001/197/EC tanácsi határozat, közzétéve HL L 71 (2001.3.13.).

[3] A célkitűzések teljes körére nézve lásd a hatályos megállapodások 3. cikkét.

[4] Lásd az 1. és 2. lábjegyzetet.

[5] Iránymutatások kanadai pályázók számára:

http://europa.eu.int/comm/education/programmes/eu-canada/call/guidecan_en.pdf

Iránymutatások USA-beli pályázók számára:

http://europa.eu.int/comm/education/programmes/eu-usa/call/guideus_en.pdf

[6] Lásd a „How much financial support is available?” (A rendelkezésre álló pénzügyi támogatás mértéke) című részt az alábbi weboldalakon:

Kanada program EU honlap:http://europa.eu.int/comm/education/programmes/eu-canada/canada_en.html

USA program EU honlap:http://europa.eu.int/comm/education/programmes/eu-usa/usa_en.html

[7] EAC/24/04 ajánlati felhívás, lásd HL 2004-S 77-065229 (2004.4.20).